b'\n_START_ARTICLE_\n\xc4\x8crne\xc4\x8da golobica\n_START_SECTION_\nOpis\n_START_PARAGRAPH_\n\xc4\x8crne\xc4\x8da golobica je robustna golobica zna\xc4\x8dilnih temnih in \xc4\x8drne\xc4\x8dih odtenkov. Klobuk gobe dose\xc5\xbee med 7 in 20 cm v premeru in je sprva polkrogel, z mo\xc4\x8dno podvihanim robom, kasneje pa se zravna in postane v osredju udrt. Gladka ko\xc5\xbeica je sivo umazanega videza, in pogosto rjavo lisasta, mestoma \xc4\x8drnikasta. Na spodnji klobuka je trosovnica, sestavljena iz debelih, razmaknjenih in na bet pripetih listi\xc4\x8dev. Ti so sprva svetli, kasneje pa vedno bolj \xc4\x8drnijo. V njih se nahaja bel trosni prah, ki je sestavljen iz jaj\xc4\x8dastih trosov, velikih 6,5-8,5 x 6-7 mikronov._NEWLINE_Bet \xc4\x8drne\xc4\x8de golobice meri v vi\xc5\xa1ino od 4-7 cm in ima premer od 1,5-4 cm. Gladek, proti dni\xc5\xa1\xc4\x8du o\xc5\xbeji bet je lahko v\xc4\x8dasih zelo debel, sprva je svetle barve, kasneje pa po\xc4\x8drni in dobi rde\xc4\x8dkaste lise._NEWLINE_Debelo in trdo meso teh golobic je belkasto, na prerezu takoj porde\xc4\x8di, kasneje pa po\xc4\x8drni. Na jeziku je predvsem pri listi\xc4\x8dih rahlo peko\xc4\x8de.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc4\x8crne\xc4\x8da golobica raste na ilovnatioh tleh pod listavci in iglavci, od poletja do pozne jeseni in je v Sloveniji zelo pogosta._NEWLINE_\xc4\x8crne\xc4\x8da golobica je sicer u\xc5\xbeitna goba, ki pa pri ob\xc4\x8dutljivej\xc5\xa1ih ljudeh lahko povzro\xc4\x8di la\xc5\xbejo obliko gastrointestinalnega sindroma (zastrupitev prebavil), zaradi \xc4\x8desar nabiranje te vrste gob ni priporo\xc4\x8dljivo.'